Nainen on omien sanojensa mukaan saanut avioitumisensa takia tuhansia törkyviestejä.

Arkistovideo vuodelta 2017.

Tanskalaisen paloittelumurhaaja Peter Madsenin kanssa hiljattain avioitunut, Suomessa asuva venäläisnainen kertoo Facebookissa avio-onnestaan.

Peter Madsen, 49, on tanskalainen, paloittelumurhasta tuomittu tiedemies ja keksijä. REUTERS

– Rakastan ja kunnioitan aviomiestäni. Olen ylpeä hänestä ja hänen saavutuksistaan 49 vuoden ajalta lukuun ottamatta sitä yhtä traagista päivää, joka tulee aina olemaan traaginen, nainen kirjoittaa.

Traagisella päivällä hän viitannee ruotsalaisen toimittajan Kim Wallin kuolinpäivään. Madsen murhasi, raiskasi ja paloitteli Wallin omalla sukellusveneellään Tanskan edustalla vuoden 2017 elokuussa.

Wall oli tullut sukellusveneelle tekemään juttua Madsenista, joka oli Tanskassa kuuluisa tiedemies ja keksijä.

Tässä sukellusveneessä Kim Wallin paloittelumurha tapahtui. EPA/AOP

Madsen tuomittiin vuoden 2018 alussa ja istuu elinkautista vankeustuomiotaan Herstedvesterin vankilassa Tanskassa. Siellä hänet myös vihittiin venäläisnaisen kanssa.

Vihkiminen levisi Tanskan median kautta julkisuuteen, minkä takia venäläisnainen kertoo saaneensa paljon törkypostia.

– Viimeisten 15 tunnin aikana olen saanut tuhansia häiriintyneitä, typeriä, absurdeja ja aggressiivisia kommentteja, viestejä ja uhkauksia niin sanotuilta lakia kunnioittavilta ihmisiltä, jotka muka vihaavat väkivaltaa niin paljon, että ovat valmiita tappamaan minut ja aviomieheni, nainen kirjoittaa.

Hän sanoo, ettei uhkauksista huolimatta aio perustella kenellekään henkilökohtaisen elämänsä valintoja. Nainen pitää ylipäätään erikoisena, että ihmiset arvostelevat tuntemattomien ratkaisuja.

– Olen onnekas saadessani olla maailman ihanimman, fiksuimman, lahjakkaimman, omistautuneimman ja empaattisimman miehen kumppani, hän summaa.

Turvapaikka Suomesta

Nainen myöntää kuitenkin, että aviomies syyllistyi ”järkyttävään rikokseen”, josta häntä nyt rangaistaan. Naisen mielestä Madsen on kuitenkin myös oman rikoksensa uhri.

– Hengissä pysyminen on hänelle rangaistus, ei palkinto.

Nainen asuu Suomessa lapsensa kanssa. Hän tekee parhaillaan taideprojektia, joka käsittelee naisia, jotka pitävät yhteyttä naismurhista tuomittujen rikollisten kanssa.

Ruotsalaislehti Aftonbladetin mukaan naisella on Suomessa poliittinen turvapaikka. Lehden mukaan nainen oli ennen turvapaikan saamista Venäjällä aktivisti ja toimittaja ja osallistui vuonna 2013 presidentti Vladimir Putinia vastustaviin mielenosoituksiin.